**Nagovor predsednika Državnega sveta Mitja Bervarja na slovesnosti ob odprtju nove podružnične šole in vrtca Zagradec**

**(Zagradec, 5. junij 2015)**

Spoštovani gospe in gospodje, prebivalci občine Ivančna Gorica in še posebej **krajani krajevnih skupnosti Zagradec, Krka in Ambrus, spoštovani gospod župan in državni svetnik Dušan Strnad s sodelavci, spoštovani gospod novomeški škof in predsednik slovenske škofovske konference msgr. Andrej Glavan, spoštovani ravnatelji, pedagoški delavci, otroci in vsi nastopajoči,**

zelo sem počaščen in v veliko veselje mi je, da lahko v svojem in imenu Državnega sveta RS – drugega doma slovenskega parlamenta - spregovorim nekaj besed ob otvoritvi enega najlepših vzgojno-izobraževalnih objektov v Sloveniji. Od 1. septembra naprej bodo lahko otroci **tega dela občine Ivančna Gorica pridobivali novo znanje v svetlih, zračnih in modernih prostorih. S tem so za številne prihodnje generacije zagotovljeni odlični pogoji za** nabiranje znanja in sposobnosti, ter za izražanje ustvarjalnosti.

Ves naš prihodnji razvoj je povezan z delom, ki pa se v današnjih časih spreminja in zahteva bistveno več inovativnosti kot v preteklosti. Nimamo nafte, nimamo rudnikov zlata; vse kar imamo je pridnost in sposobnost naših ljudi. Zato je zelo pomembno, da je naš razvoj podprt z dobrim izobraževanjem in vsem, kar lahko okrepi in predvsem sprosti našega ustvarjalnega duha.

Vsakdo je lahko na nekem področju dober ali celo odličen, pa naj gre za šport, umetnost, kulturo, tehniko, matematiko, skratka katerokoli področje. In nobena stvar ne naredi človeka srečnejšega kot njegovo lastno prepričanje, da je naredil najboljše, kar je mogel. Ves ta nabor odličnosti šele lahko posledično tvori odlično družbo.

Brez urejenega šolstva država ne more obstajati oziroma stati ob boku drugim narodom. In prav vsak posameznik lahko v skladu s svojimi zmožnostmi, željami in ambicijami prispeva svoj delež k bolj uspešni Sloveniji.

V svetu, ki se hitro spreminja, je zelo pomembno, da smo se pripravljeni učiti in nenehno slediti spremembam. Učenje je postalo nekaj vseživljenjskega. A ko srkamo najrazličnejše znanje, morajo nekatere vrednote ostati stalnica, kot sta na primer izobraževanje in kulture.

Kultura je smisel in jedro našega razvoja. Kultura nas vsak dan bogati in nas dela boljše ljudi ne glede na raznolikost sposobnosti in talentov, ki jih nosimo v sebi. In poslanstvo šole, vzgojiteljev in učiteljev je v prvi vrsti prav ta, da učencem pokažejo pot, kako pos**tati boljši človek. Z novo šolo bo to poslanstvo pedagogom in delavcem šole še veliko lažje uresničevati.**

**Dovolite mi, da ob tej priložnosti čestitam gospodu županu Dušanu Strnadu in celotni občinski upravi, da jim je v času dolgotrajne gospodarske krize uspelo realizirati** novogradnjo. Tovrstni projekti prispevajo tudi k zagonu investicij na področju gradbeništva in imajo vpliv na zaposlovanje ter gospodarsko rast. Objekt, ki je pred nami dokazuje, da je lokalna raven eden od motorjev gospodarskega razvoja v naši državi. Nova šola je zagotovo najlepše darilo občini in občanom ob nedavnem občinskem prazniku in dvajsetletnici nastanka občine –jubileju, ob katerem vam tudi sam izrekam iskrene čestitke.

Spoštovani gospe in gospodje, dragi otroci,

v jeseni se bodo odprla vrata novega vrtca in šole. Do konca tega šolskega leta je ostalo le še nekaj dni pouka, nato pa je pred vami za večino najlepši čas leta – poletne počitnice. Vsem skupaj želim, da bi čas do jesenskega skoka v nove prostore preživeli kar najlepše. Verjamem pa, da bo povratek v klopi nove šole še posebej nepozabno doživetje in svojevrsten izziv tako za učence kot za učitelje in strokovno osebje. Predvsem pa bo nova šola velika pridobitev za življenje in počutje krajanov. Kajti delo šole bo še kako utripalo v okolju in vanj vedno znova vnašalo neko povsem novo življenjsko spodbudo in veliko pozitivno energijo.

Zahvaljujem se vam za pozornost.